飲寓隠
作者：陳造
朝代：宋

paragraphs: 軒亭曉清曠，行樂未妨頻。
無客不堪醉，有花長是春。
憑欄尚紅藥，結伴擅芳辰。
笑駐凌波步，香分折角巾。
鶑聲殊自健，杏子况嘗新。
仰止宗英伯，來爲鄭驛賓。
言辭獨樂樂，仍命可人人。
鴻弄舞時影，梁蜚歌處塵。
棋枰誰得雋，詩筆自疑神。
欹倒何妨屢，歌呼却甚真。
升沈塞上馬，容易鬢如銀。
奈許追歡地，回頭迹便陳。